Utrolig drama da Bradley endelig vant
– Dette er en seier vi ikke vil glemme. På en eller annen måte greide spillerne mine å kjempe seg tilbake. All ære til dem, oppsummerte amerikaneren. Han sto med to uavgjort og tre tap, Swansea var på tabellbunnen med seks poeng på 12 kamper – og Bradleys posisjon var allerede i fare. Det så heller ikke lyst ut i starten av møtet med formsvake Crystal Palace, som sto med fem strake tap. Wilfried Zaha sendte gjestene i ledelsen på Liberty Stadium, pipekonsertene mot hjemmelaget ble stadig tydeligere. Så våknet Gylfi Sigurdsson. Fra 18 meter vred den islandske stjernen inn utligningen. Swansea var tilbake og seiershåpet levde foran 2. omgangen. Hjemmelaget trykket på etter pause, men det var først da Fernando Llorente kom inn etter 20 minutter at det ble fart i sakene. Da startet en helt ny kamp... Den spanske spisskjempen var innblandet i begge målene da Leroy Fer scoret to ganger på to minutter. Swansea ledet 3-1, Bradley så lettet ut. Dette kunne ikke gå galt, slik det gjorde da tre poeng ble til ett i sluttminuttene mot Everton sist. Jo, det kunne det. I løpet av ni minutter ble det 3-2 ved James Tomkins, 3-3 var et selvmål av en uheldig Jack Cork som ble truffet i hodet av Zahas innlegg, mens Christian Benteke feide inn 3-4 fra kort hold, via begge stolpene. Pipekonsertene var tilbake. Bradley så helt fortvilet ut. Swansea var på vei mot sin 12. strake kamp uten seier. Det var helsvart. Men det var langtfra over. Noen sekunder etter at 90 minutter var passert fikk Fernando Llorente to sjanser, først en heading som ble reddet, deretter styrte han inn Gylfi Sigurdssons langskudd. 4-4 og lettelse i Swansea-leiren. Tross alt. Men lettelse skulle bli ekstase. Hverken Sigurdsson eller Llorente var ferdig. Et par minutter senere slo islendingen frisparket som til slutt landet i beina på Llorente, og han kunne enkelt dytte inn seiersmålet. Swansea-fansen trodde knapt sine øyne. Og neste gang spiller nok Fernando Llorente fra start. – Dette kan være vendepunktet vårt. Noen ganger trenger man litt «crazy» flaks, og kanskje var dette øyeblikket som snudde sesongen vår, sa Bradley på pressekonferansen. PS! VGs faktaekspert Geir Juva kan fortelle at dette er den femte 5-4-seieren siden Premier League-starten. De fire første: • • Norwich-Southampton 4-5 i april 1994 (Norwich ledet 3-1). • • West Ham-Bradford 5-4 i februar 2000 (Bradford ledet 4-2). • • Tottenham-Arsenal 4-5 i november 2004. • • Norwich-Liverpool 4-5 i januar 2016 (Norwich ledet 3-1).
(Swansea – Crystal Palace 5-4) Etter sesongens villeste halvtime kunne eks-Stabæk-trener Bob Bradley endelig juble for sin første seier som Premier League-manager.